ออมสินจุกอก เงินฝากทะลักกระจายลงทุน
เงินฝากรายย่อยทะลักแบงก์ออมสิน หอบลงทุนตลาดพันธบัตร หุ้น กองทุน มั่นใจกำไรปีนี้ 2 หมื่นล้าน
27 พ.ย. 2555

เงินฝากรายย่อยทะลักแบงก์ออมสิน หอบลงทุนตลาดพันธบัตร หุ้น กองทุน มั่นใจกำไรปีนี้ 2 หมื่นล้าน
นายธัชพล กาญจนกูล รองผู้อำนวยการอาวุโสธนาคารออมสิน รักษาการผู้อำนวยการธนาคารออมสิน เปิดเผยว่า ผลจากการที่ธนาคารปรับลดอัตราดอกเบี้ยล่าช้ากว่าธนาคารอื่นและได้ออกผลิตภัณฑ์เงินฝากที่หลากหลาย ทำให้มียอดเงินฝากไหลเข้ามาอย่างต่อเนื่อง ล่าสุดธนาคารมียอดเงินฝากคงค้างมากกว่า 1.2-1.3 แสนล้านบาท สูงกว่าเป้าหมายที่ตั้งไว้ 1.1 แสนล้านบาท 
ทั้งนี้ เป็นเงินฝากรายย่อยประมาณ 90% มียอดสินเชื่อคงค้าง 1.5 แสนล้านบาท สูงกว่าเป้าหมายที่ตั้งไว้ 1.1 แสนล้านบาท ทำให้ปัจจุบันธนาคารมียอดสินทรัพย์แตะ 2 ล้านล้านบาท และมีสภาพคล่องส่วนเกินมากกว่า 1.5 แสนล้านบาท 
นายธัชพล กล่าวว่า ขณะนี้ธนาคารต้องนำสภาพคล่องไปลงทุนในพันธบัตรและซื้อกองทุนที่ให้ผลตอบแทนดี ส่งผลให้ในเดือน พ.ย. มีกำไรแล้วกว่า 1.98 หมื่นล้านบาท สูงกว่าเป้าหมายทั้งปี 1.96 หมื่นล้านบาท โดยคาดว่าทั้งปีกำไรน่าจะสูงกว่า 2 หมื่นล้านบาท 
“เงินฝากจากรายย่อยไหลเข้ามามาก จึงต้องเอาเงินไปลงทุนในตลาดบอนด์ ซื้อหุ้น ซื้อกองทุน ซึ่งตอนนี้ซื้อไป 6 กองทุน เฉลี่ยกองทุนละ 2,000 ล้านบาท” นายธัชพล กล่าว